Document ID: 32008R0407

KOMMISSIONENS FORORDNING (EF) Nr. 407/2008
af 7. maj 2008
om ændring af Rådets forordning (EF) nr. 2007/2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces
KOMMISSIONEN FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000 (1), særlig artikel 9, og
ud fra følgende betragtninger:
(1)
I henhold til Rådets forordning (EF) nr. 2007/2000 indrømmes der ubegrænset toldfri adgang til Fællesskabets marked for næsten alle produkter med oprindelse i de lande og territorier, der nyder fordel af stabiliserings- og associeringsprocessen.
(2)
En stabiliserings- og associeringsaftale mellem De Europæiske Fællesskaber og deres medlemsstater på den ene side og Republikken Montenegro på den anden side blev undertegnet i Luxembourg den 15. oktober 2007. I afventning af afslutningen af de nødvendige procedurer for aftalens ikrafttræden blev der indgået en interimsaftale mellem Det Europæiske Fællesskab og Republikken Montenegro om handel og handelsanliggender, som trådte i kraft den 1. januar 2008 (2).
(3)
Stabiliserings- og associeringsaftalen og interimsaftalen fastlægger en aftalebaseret handelsordning mellem Fællesskabet og Montenegro. De bilaterale handelsindrømmelser på Fællesskabets side svarer til de gældende indrømmelser som led i de ensidige autonome handelsforanstaltninger i henhold til Rådets forordning (EF) nr. 2007/2000.
(4)
Forordning (EF) nr. 2007/2000 bør derfor ændres for at tage hensyn til denne udvikling. I særdeleshed bør Montenegro udgå af listen over berettigede til toldindrømmelser, der gives for samme produkter i henhold til aftaleordningen. Desuden skal de globale toldkontingentmængder for specifikke produkter, for hvilke der er åbnet toldkontingenter i henhold til aftaleordningen, tilpasses.
(5)
Ved Kommissionens forordning (EF) nr. 1398/2007 af 28. november 2007 (3) er Montenegro og Kosovo (4) blevet fjernet fra anvendelsesområdet for Rådets forordning (EF) nr. 517/94 af 7. marts 1994 om den fælles ordning for indførsel af tekstilvarer fra en række tredjelande, som ikke er omfattet af bilaterale aftaler, protokoller eller andre arrangementer eller af andre specifikke fællesskabsregler for indførsel (5); artikel 3 i forordning (EF) nr. 2007/2000 er derfor forældet og bør ophæves.
(6)
Montenegro skal fortsat være omfattet af forordning (EF) nr. 2007/2000, for så vidt som der ved forordningen gøres indrømmelser, der er mere favorable end indrømmelserne i henhold til aftaleordningen.
(7)
Foranstaltningerne i denne forordning er i overensstemmelse med udtalelse fra Toldkodeksudvalget, der er omhandlet i artikel 10 i forordning (EF) nr. 2007/2000 -
UDSTEDT FØLGENDE FORORDNING:
Artikel 1
I forordning (EF) nr. 2007/2000 foretages følgende ændringer:
1)
Artikel 1 affattes således:
»Artikel 1
Præferenceordninger
1. Produkter med oprindelse i Bosnien-Hercegovina eller i Serbiens eller Kosovos toldområde, bortset fra produkter henhørende under KN-kode 0102, 0201, 0202, 0301, 0302, 0303, 0304, 0305, 1604, 1701, 1702 og 2204, kan indføres i Fællesskabet uden kvantitative restriktioner eller foranstaltninger med tilsvarende virkning og er fritaget for told og afgifter med tilsvarende virkning, jf. dog de særlige bestemmelser i artikel 4.
2. Varer med oprindelse i Albanien, Kroatien, Den Tidligere Jugoslaviske Republik Makedonien eller i Montenegro skal fortsat være omfattet af bestemmelserne i denne forordning, hvor dette er angivet, eller af foranstaltninger, der er fastsat i denne forordning, og som er mere favorable end de handelsindrømmelser, der er fastsat i bilaterale aftaler mellem Det Europæiske Fællesskab og disse lande.
3. Indrømmelserne i artikel 4 gælder for indførsel af sukkerprodukter henhørende under KN-kode 1701 og 1702 med oprindelse i Bosnien-Hercegovina og i Serbiens eller Kosovos toldområde.«
2)
Artikel 3 ophæves.
3)
Artikel 4, stk. 2, litra d), affattes således:
»d)
9 175 t (slagtet vægt) for »spædkalveprodukter«-produkter med oprindelse i Serbiens eller Kosovos toldområde.«
4)
Artikel 4, stk. 4, affattes således:
»4. Indførsel af sukkerprodukter henhørende under KN-kode 1701 og 1702 med oprindelse i Bosnien-Hercegovina og i Serbiens eller Kosovos toldområde er omfattet af følgende toldfrie toldkontingenter:
a)
12 000 t (nettovægt) for sukkerprodukter med oprindelse i Bosnien-Hercegovina
b)
180 000 t (nettovægt) for sukkerprodukter med oprindelse i Serbiens eller Kosovos toldområde.«
5)
Bilag I erstattes af bilaget til denne forordning.
Artikel 2
Varer, der på datoen for forordningens ikrafttræden enten er under forsendelse eller i Fællesskabet er oplagt midlertidigt på toldoplag eller anbragt i frizoner, og for hvilke der foreligger bevis for, at de har oprindelse i Montenegro, behørigt udstedt i henhold til bestemmelserne i afsnit IV, kapitel 2, afdeling 2, i Kommissionens forordning (EF) nr. 2454/1993 (6), er i en periode på fire måneder efter ikrafttrædelsen af denne forordning fortsat omfattet af forordning (EF) nr. 2007/2000.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. maj 2008.

Labels: 3
18
19
5